title: 2013/4/Евратом: Решение на Съвета от 11 декември 2012 година за одобряване на сключването от Европейската комисия на Споразумение за научно и техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоциирането на Конфедерация Швейцария към Рамковата програма на Европейската общност за атомна енергия за ядрени изследвания и обучение (2012—2013 г.)

text:
               9.1.2013

               BG

               Официален вестник на Европейския съюз

               L 4/1

      РЕШЕНИЕ НА СЪВЕТА

   от 11 декември 2012 година
   за одобряване на сключването от Европейската комисия на Споразумение за научно и техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоциирането на Конфедерация Швейцария към Рамковата програма на Европейската общност за атомна енергия за ядрени изследвания и обучение (2012—2013 г.)
   (2013/4/Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид предложението на Европейската комисия,
   като има предвид, че:

               (1)

               Европейската комисия, в съответствие с директивите на Съвета, проведе преговори за сключването на Споразумение за научно и техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоцииране на Конфедерация Швейцария към Рамковата програма на Европейската общност за атомна енергия за ядрени изследвания и обучение (2012—2013 г.) („Споразумението“).

               (2)

               Сключването от Европейската комисия на споразумението следва да се одобри,

         ПРИЕ НАСТОЯЩОТО РЕШЕНИЕ:
   Член единствен
   Одобрява се сключването от Европейската комисия на Споразумение за научно и техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоциирането на Конфедерация Швейцария към Рамковата програма на Европейската общност за атомна енергия за ядрени изследвания и обучение (2012—2013 г.).
   Одобрява се Декларацията на Европейската комисия от името на Европейската общност за атомна енергия, направена от представителя на Европейската комисия при сключване на споразумението, съдържаща се в приложението към настоящото решение.
   Текстът на споразумението е приложен към настоящото решение.

      Съставено в Брюксел на 11 декември 2012 година.

            За Съвета

            Председател

         A. D. MAVROYIANNIS

      ПРИЛОЖЕНИЕ

         Декларация на Европейската комисия от името на Европейската общност за атомна енергия
         Представителите на Конфедерация Швейцария поискаха от Европейската комисия да потвърди, че общият размер на очакваните вноски на Конфедерация Швейцария за 2012 г. във връзка с всички изследователски дейности на Евратом, няма да надвишава 55 млн. CHF.
         Европейската комисия потвърждава, че въз основа на съответните статистически данни и предвид факторите за пропорционалност за изчисляване на очакваните вноски на Конфедерация Швейцария за 2012 г. във връзка с всички научноизследователски дейности на Евратом, включително преди сключването на настоящото споразумение, общата сума, дължима от Конфедерация Швейцария за 2012 г., няма да надвиши 55 млн. CHF.

         СПОРАЗУМЕНИЕ

      за научно и технологично сътрудничество между Европейската общност за атомна енергия, от една страна, и Конфедерация Швейцария, от друга страна, за асоциирането на Конфедерация Швейцария към Рамковата програма на Европейската общност за атомна енергия за ядрени изследвания и обучение (2012—2013 г.)
      ЕВРОПЕЙСКАТА ОБЩНОСТ ЗА АТОМНА ЕНЕРГИЯ,
      (наричана по-нататък „Евратом“),
      представлявана от Европейската комисия (наричана по-нататък „Комисията“),
      от една страна,
      и
      КОНФЕДЕРАЦИЯ ШВЕЙЦАРИЯ,
      (наричана по-долу „Швейцария“), представена от Федералния съвет на Швейцария,
      от друга страна,
      наричани по-нататък „страните“,
      КАТО ОТЧИТАТ, че тясното взаимодействие между Швейцария и Евратом е от полза за страните;
      КАТО ОТЧИТАТ важността на научните и технологичните изследвания за страните и своя взаимен интерес за сътрудничество в тази област с оглед по-рационалното използване на ресурси и за избягване на ненужно дублиране;
      КАТО ИМАТ ПРЕДВИД, че понастоящем страните осъществяват изследователски програми в области от общ интерес;
      КАТО ИМАТ ПРЕДВИД, че страните са заинтересовани от сътрудничество по тези програми в тяхна взаимна полза;
      КАТО ИМАТ ПРЕДВИД интереса и на двете страни за поощряване на взаимния достъп на изследователските им институции до научни изследвания, технологично развитие и дейности за обучение;
      КАТО ИМАТ ПРЕДВИД, че Европейската общност за атомна енергия и Швейцария сключиха споразумение за сътрудничество през 1978 г. в областта на контролирания термоядрен синтез и физиката на плазмата (наричано по-долу „Споразумението за синтез“);
      КАТО ИМАТ ПРЕДВИД, че на 8 януари 1986 г. страните сключиха рамково споразумение за научно и техническо сътрудничество, което влезе в сила на 17 юли 1987 г. (наричано по-долу „Рамковото споразумение“);
      КАТО ОТЧИТАТ, че в член 6 от Рамковото споразумение се посочва, че сътрудничеството, което е цел на Рамковото споразумение, трябва да се осъществи чрез съответни споразумения;
      КАТО ИМАТ ПРЕДВИД, че на 25 юни 2007 г. Европейският съюз и Швейцария подписаха споразумение за научно и техническо сътрудничество, което влезе в сила на 28 февруари 2008 г. и се прилага с обратна сила, считано от 1 януари 2007 г.;
      КАТО ОТЧИТАТ, че член 9, параграф 2 от горепосоченото споразумение предвижда подновяване или предоговаряне на споразумението с оглед участието в нови многогодишни рамкови програми за изследвания и техническо развитие при взаимно изгодни условия;
      КАТО ИМАТ ПРЕДВИД, че Рамковата програма на Европейската общност за атомна енергия (Евратом) за ядрени изследвания и обучение (2012—2013 г.), която също така допринася за създаването на Европейското научноизследователско пространство, бе приета с Решение 2012/93/Евратом на Съвета (1), Регламент (Евратом) № 139/2012 (2) и решения 2012/94/Евратом (3) и 2012/95/Евратом (4) на Съвета (наричана по-долу „Рамкова програма на Евратом 2012—2013 г.“);
      КАТО ИМАТ ПРЕДВИД, че съгласно разпоредбите на Договора за създаване на Европейската общност за атомна енергия настоящото споразумение, както и всякакви действия, осъществени съгласно него, по никакъв начин не засягат правомощията, дадени на държавите членки да предприемат двустранни действия с Швейцария в областта на науката, техниката, изследователската и развойната дейност, както и да сключват по целесъобразност споразумения с тази цел;
      КАТО ИМА ПРЕДВИД, че Евратом сключи споразумението за създаване на Международна организация по термоядрена енергия ITER за съвместно изпълнение на проекта ITER. В съответствие с член 21 и със споразуменията под формата на размяна на писма между Европейската общност за атомна енергия и Конфедерация Швейцария за прилагането на споразумението „ITER“, споразумението за привилегиите и имунитетите на „ITER“ и споразумението за широкообхватния подход по отношение на територията на Швейцария и на членството на Швейцария в съвместното европейско предприятие за „ITER“ и развитие на термоядрената енергия от 22 ноември 2007 г., споразумението се прилага за Швейцария като участваща в програмата за термоядрен синтез на Евратом като напълно асоциирана трета държава;
      КАТО ИМАТ ПРЕДВИД, че Евратом е член на Европейското съвместно предприятие за „ITER“ и развитие на термоядрената енергия, създадено по силата на решение на Съвета от 27 март 2007 г. В съответствие с член 2 от настоящото решение и със споразуменията под формата на размяна на писма между Европейската общност за атомна енергия и Конфедерация Швейцария за прилагането на споразумението „ITER“, споразумението за привилегиите и имунитетите на „ITER“ и споразумението за широкообхватния подход по отношение на територията на Швейцария и на членството на Швейцария в съвместното европейско предприятие за „ITER“ и развитието на термоядрената енергия от 22 ноември 2007 г., Швейцария стана член на съвместното предприятие като трета държава, асоциирала своята изследователска програма с програмата за термоядрен синтез на Евратом;
      КАТО ИМАТ ПРЕДВИД, че Евратом сключи споразумение между Европейската общност за атомна енергия и правителството на Япония за съвместно изпълнение на дейностите по широкообхватния подход по отношение на изследванията в областта на термоядрената енергия. Съгласно член 26 от него, споразумението се прилага за Швейцария, участваща в програмата за термоядрен синтез на Евратом като напълно асоциирана трета държава,
      СЕ СПОРАЗУМЯХА ЗА СЛЕДНОТО:
      Член 1
      Предмет
      1.   Участието на Швейцария в изпълнението на Рамковата програма на Евратом 2012—2013 г. съответства на посоченото в настоящото споразумение, без да се засягат условията в споразумението за синтез.
      Правни субекти, установени в Швейцария, могат да участват във всички специфични програми на Рамковата програма на Евратом 2012—2013 г.
      2.   Швейцарски правни субекти могат да участват в дейностите на Съвместния изследователски център на Европейския съюз, доколкото това участие не е обхванато в параграф 1.
      3.   Правни субекти, установени в Европейския съюз, включително Съвместният изследователски център, могат да участват в изследователски програми и/или проекти в Швейцария по теми, еквивалентни на тези в програмите на Рамковата програма на Евратом (2012—2013 г.).
      4.   За целите на настоящото споразумение „правен субект“ означава всяко физическо или юридическо лице, получило такъв статут съгласно националното законодателство на мястото на установяване на стопанска дейност или съгласно законодателството на Европейския съюз, което има юридическа правосубектност и може да има права и задължения от какъвто и да е вид от свое име. Това включва, наред с другото, университети, изследователски организации, промишлени дружества, включително малки и средни предприятия и физически лица.
      Член 2
      Форми и начини на сътрудничество
      Сътрудничеството се осъществява под следните форми:

                  1.

                  Участие на правни субекти, установени в Швейцария, във всички специфични програми, приети съгласно Рамковата програма на Евратом за 2012—2013 г., в съответствие с реда и условията, определени в правилата за участие на предприятия, научноизследователски центрове и университети в изследователски дейности и обучение на Европейската общност за атомна енергия.

                  2.

                  Финансово участие на Швейцария в бюджета на програмите, приети за изпълнението на Рамковата програма на Евратом за 2012—2013 г., както е посочено в приложение Б.

                  3.

                  Участие на правни субекти, установени в Европейския съюз, в швейцарски изследователски програми и/или проекти, приети от Федералния съвет, по теми, еквивалентни на тези в рамковата програма на Евратом за 2012—2013 г., съгласно реда и условията, посочени в съответните законови разпоредби на Швейцария и със съгласието на партньорите в конкретния проект и ръководството на съответната швейцарска програма. Освен ако в съответните швейцарски нормативни актове се предвижда друго, правни субекти, установени в Европейския съюз и участващи в швейцарски изследователски програми и/или проекти, покриват своите разходи, включително относителния си дял в разходите за общо управление на проекта и административните разходи.

                  4.

                  В допълнение към навременното осигуряване на информация и документация, свързана с изпълнението на Рамковата програма на Евратом за 2012—2013 г. и на швейцарските програми и/или проекти, сътрудничеството между страните може да включва следните форми и средства:

                              а)

                              редовен обмен на становища за насоки, приоритети и планове във връзка с изследователската политика в Швейцария и в Евратом;

                              б)

                              обмен на становища във връзка с перспективите и развитието на сътрудничеството;

                              в)

                              своевременен обмен на информация относно изпълнението на изследователските програми и проекти в Швейцария и в Евратом, както и относно резултатите от дейността, предприета съгласно настоящото споразумение;

                              г)

                              съвместни заседания;

                              д)

                              посещения и обмен на научни работници, инженери и техници;

                              е)

                              редовни контакти и последващи мерки между лидери на програми или проекти в Швейцария и в Евратом;

                              ж)

                              участие на експерти в семинари, симпозиуми и работни срещи.

            Член 3
      Приспособяване
      Сътрудничеството може да се приспособява и развива по всяко време посредством споразумение между страните.
      Член 4
      Права и задължения във връзка с интелектуалната собственост
      1.   Ако са изпълнени условията на приложение А и на действащото законодателство, правните субекти, установени в Швейцария и участващи в Рамковата програма на Евратом за 2012—2013 г., имат по отношение на собственост, използване и разпространение на информация и интелектуална собственост, възникнала от такова участие, същите права и задължения като тези на правните субекти, установени в Европейския съюз.
      2.   Ако са изпълнени условията на приложение А и на действащото законодателство, правните субекти, установени в Европейския съюз и участващи в швейцарски изследователски програми и/или проекти в съответствие с член 2, параграф 3, имат по отношение на собственост, използване и разпространение на информация и интелектуална собственост, възникнала от такова участие, същите права и задължения като тези на правните субекти, установени в Швейцария и участващи във въпросните програми и/или проекти.
      Член 5
      Финансови разпоредби
      Правилата, определящи финансовото участие на Швейцария, са описани в приложение B.
      Член 6
      Изследователски комитет Швейцария/Общностите
      1.   Комитетът за изследвания на Швейцария/Общностите, създаден с Рамковото споразумение, преглежда, оценява и гарантира правилното изпълнение на настоящото споразумение. Всякакви въпроси, възникващи във връзка с изпълнението или тълкуването на настоящото споразумение, следва да се отнасят до този комитет.
      2.   Комитетът може да вземе решение да измени препратките към актовете на Европейския съюз/Евратом в приложение В.
      Член 7
      Участие
      1.   Без да се засягат разпоредбите на член 4, правни субекти, установени в Швейцария и участващи в Рамковата програма на Евратом за 2012—2013 г., имат същите договорни права и задължения, каквито имат субектите, установени в Европейския съюз.
      2.   За правни субекти, установени в Швейцария, правилата и условията, приложими за представянето и оценяването на предложения и тези за предоставяне на безвъзмездни средства и за сключването на споразумения и/или договори за безвъзмездни средства по Рамковата програма на Евратом за 2012—2013 г., са същите като тези, приложими за споразумения и/или договори за безвъзмездни средства, сключени по същите програми с правни субекти, установени в Европейския съюз.
      3.   Швейцария има право, като асоциирана държава, да предложи оценители за Рамковата програма на Евратом за 2012—2013 г., в съответствие с Регламент (Евратом) № 139/2012 на Съвета за определяне на правилата за участие на предприятия, изследователски центрове и университети в непреките действия по Рамковата програма на Европейската общност за атомна енергия и за разпространение на резултатите от научните изследвания (2012—2013 г.).
      4.   Без да се засягат разпоредбите на член 1, параграф 3, член 2, параграф 3 и член 4, параграф 2, както и съществуващите законови разпоредби и процедурни правила, правни субекти, установени в Европейския съюз, могат да участват при еднакви условия за швейцарски партньори в програми и/или проекти на швейцарски изследователски програми, посочени в член 2, параграф 3. Швейцарските власти могат да поставят като условие за участие в проект на един или повече правни субекта, установени в Европейския съюз съвместното участие на поне един швейцарски правен субект.
      Член 8
      Мобилност
      Всяка от страните се задължава, съгласно съществуващите разпоредби и действащи споразумения, да гарантира влизането и престоя — доколкото е необходим за успешното осъществяване на съответната дейност — на ограничен брой свои научни работници, участващи в дейности по настоящото споразумение в Швейцария и в Европейския съюз.
      Член 9
      Преразглеждане и бъдещо сътрудничество
      1.   Ако Евратом преразгледа или разшири своите изследователски програми, настоящото споразумение може да бъде преразгледано или разширено при взаимно договорени условия. Страните обменят информация и становища, свързани с всяко такова преразглеждане или продължаване, както и с всякакви други въпроси, които оказват пряко или косвено въздействие върху сътрудничеството на Швейцария в областите, обхванати от Рамковата програма на Евратом за 2012—2013 г. Швейцария се уведомява относно точното съдържание на преразгледаните или продължени програми в срок от две седмици след приемането им от Евратом. В случай на преразглеждане или продължаване на изследователската програма Швейцария може да прекрати настоящото споразумение с шестмесечно предизвестие. Страните отправят известие за всяко намерение да прекратят или удължат настоящото споразумение в срок до три месеца след приемането на решението на Евратом.
      2.   Ако Евратом приеме нова многогодишна програма за изследвания и обучение, дадено споразумение може да бъде подновено или предоговорено при условия, взаимно приемливи за страните. Страните обменят информация и становища относно изготвянето на такива програми или други текущи и бъдещи изследователски дейности чрез Комитета за изследвания на Швейцария/Европейския съюз, посочен в член 6.
      Член 10
      Връзка с други международни споразумения
      1.   Разпоредбите на настоящото споразумение се прилагат, без да се засягат изгодите, предвидени в други международни споразумения, обвързващи една от страните и запазени само за правни субекти, установени на територията на тази страна.
      2.   Юридическо лице, установено в държава, асоциирана към Рамковата програма на Евратом за 2012—2013 г. (асоциирана държава), разполага със същите права и задължения по настоящото споразумение, каквито имат правните субекти, установени в държава членка, при условие, че асоциираната държава, в която е установен правният субект, е дала своето съгласие да предоставя същите права и задължения на правни субекти от Швейцария.
      Член 11
      Териториално приложение
      Настоящото споразумение се прилага, от една страна, по отношение на териториите, в които се прилага Договорът за създаване на Европейската общност за атомна енергия, и при условията, предвидени в този Договор, и от друга страна, по отношение на територията на Швейцария.
      Член 12
      Приложения
      Приложения A, Б и В са неразделна част от настоящото споразумение.
      Член 13
      Влизане в сила и приложение
      1.   Настоящото споразумение се ратифицира или сключва от страните съгласно техните съответни разпоредби. То влиза в сила на датата на окончателното нотифициране за завършване на вътрешните процедури, необходими за тази цел.
      2.   Настоящото споразумение се прилага от началото на Рамковата програма на Евратом за 2012—2013 г. до 31 декември 2013 г. Независимо от разпоредбите на параграф 5 по-долу, през периода от 1 януари 2013 г. до 30 юни 2013 г. всяка страна може да прекрати настоящото споразумение чрез писмено предизвестие. В този случай споразумението престава да се прилага от 31 декември 2012 г.
      3.   Ако по силата на параграф 2 настоящото споразумение спре да се прилага от 31 декември 2012 г., Евратом спазва своите ангажименти към бенефициерите от Швейцария до момента, в който една от страните получи от другата страна нотификацията, посочена в параграф 2. В случай че Швейцария прекрати настоящото споразумение по реда на параграф 2, Швейцария плаща на Евратом компенсация, която съответства на размера на поетите задължения на Евратом за 2013 г. към швейцарски бенефициери до момента, в който Евратом получи уведомление от Швейцария. Това обезщетение се изплаща не по-късно от 45 дни след получаване на искането на Комисията. Параграф II.2 от приложение Б се прилага съответно. Страните уреждат с общо съгласие всички други последствия.
      4.   Настоящото споразумение може да бъде изменено само в писмен вид по взаимно съгласие между страните. Процедурата за влизане в сила на измененията е същата като приложимата процедура за влизане в сила на настоящото споразумение.
      5.   Всяка страна може да прекрати настоящото споразумение по всяко време с шестмесечно писмено предизвестие.
      6.   Проектите и дейностите в ход при прекратяването и/или при изтичането на срока на настоящото споразумение продължават до приключването им при условията, предвидени в него. Страните уреждат по взаимно съгласие всякакви други последици от прекратяването.

         Настоящото споразумение се съставя в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, полски, португалски, румънски, словашки, словенски, унгарски, нидерландски, фински, френски, чешки и шведски език, като всички текстове са еднакво автентични.

         (1)  ОВ L 47, 18.2.2012 г., стр. 25.

         (2)  ОВ L 47, 18.2.2012 г., стр. 1.

         (3)  ОВ L 47, 18.2.2012 г., стр. 33.

         (4)  ОВ L 47, 18.2.2012 г., стр. 40.

         ПРИЛОЖЕНИЕ A

            ПРИНЦИПИ ЗА РАЗПРЕДЕЛЯНЕ НА ПРАВАТА НА ИНТЕЛЕКТУАЛНАТА СОБСТВЕНОСТ

         I.   Обхват

         За целите на настоящото споразумение „интелектуална собственост“ има значението, определено в член 2 от Конвенцията за учредяване на Световната организация за интелектуална собственост, подписана в Стокхолм на 14 юли 1967 г.
         За целите на настоящото споразумение „знание“ означава резултатите, включително информация, независимо дали могат да бъдат защитени или не, както и авторски права или права, свързани с такава информация, след подаване на заявление за или издаването на патенти, на защитата на дизайни и растителни видове, на удостоверения за допълнителна защита или подобни форми на защита.
         II.   Права върху интелектуалната собственост на правните субекти на страните

                     1.

                     Всяка страна гарантира, че правата върху интелектуалната собственост на правните субекти на другата страна, участващи в дейностите, предприети по настоящото споразумение, както и правата и задълженията, възникнали в резултат от такова участие, се зачитат по начин, който е съвместим със съответните международни конвенции, приложими към страните, по-специално Споразумението TRIPS (Споразумението за свързаните с търговията аспекти на правата върху интелектуалната собственост, администрирано от Световната търговска организация), Бернската конвенция (Парижки акт, 1971 г.) и Парижката конвенция (Стокхолмски акт, 1967 г.).

                     2.

                     Правни субекти, установени в Швейцария и участващи в непреки действия по Рамковата програма на Евратом за 2012—2013 г. имат права и задължения, свързани с интелектуалната собственост, съгласно условията, установени с Регламент (Евратом) № 139/2012 на Съвета от 19 декември 2011 г. (1) и със споразумението за отпускане на безвъзмездни средства и/или договор, сключен с Евратом, в съответствие с точка 1.

                     3.

                     Правни субекти, установени в държава членка на Европейския съюз и участващи в швейцарски изследователски програми и/или проекти, имат същите права и задължения, свързани с интелектуалната собственост, каквито имат правни субекти, установени в Швейцария и участващи в тези изследователски програми или проекти, съгласно точка 1.

               III.   Права върху интелектуалната собственост на страните

                     1.

                     Освен ако между страните не е договорено друго, прилагат се следните правила към знанието, генерирано от страните в хода на дейностите, предприети съгласно член 2, параграф 4 от настоящото споразумение:

                                 а)

                                 страната, която генерира знанията, е техен собственик. Ако съответният принос на страните в дейността не може да бъде определен, знанията са тяхна съвместна собственост;

                                 б)

                                 страната, която е собственик на знанията, предоставя на другата страна право на достъп до знанията с оглед дейностите, посочени в член 2, параграф 4 от настоящото споразумение. Предоставянето на право на достъп до знанието е безвъзмездно.

                     2.

                     Освен ако страните не са се споразумели за друго, за научни публикации на страните се прилагат следните правила:

                                 а)

                                 ако страна публикува данни, информация и технически или научни резултати, получени в резултат на дейностите, предприети по настоящото споразумение, в списания, статии, доклади и книги, включително аудиовизуални материали и софтуер, на другата страна се дава глобална, неизключителна, неотчуждима и освободена от авторско възнаграждение лицензия да превежда, адаптира, предава и разпространява публично съответните произведения;

                                 б)

                                 всички копия от данните и информацията, защитени с авторско право, които трябва да бъдат публично разпространени и изготвени съгласно този раздел, посочват имената на автора/ите на работата освен ако даден автор изрично не откаже да бъде поименно назован. Те също така съдържат ясно видимо признание за партньорската подкрепа на страните.

                     3.

                     Освен ако страните не са договорили друго, прилагат се следните правила за неразгласена информация на страните:

                                 а)

                                 когато на другата страна се съобщава информация, свързана с дейностите, извършвани съгласно настоящото споразумение, всяка страна посочва информацията, която желае да остане неразгласена;

                                 б)

                                 получаващата страна може на своя собствена отговорност да съобщи неразгласената информация на органи или лица под нейна власт за конкретни цели на изпълнение на настоящото споразумение;

                                 в)

                                 с предварителното писмено съгласие на страната, която осигурява неразгласената информация, получаващата страна може да разпространява такава информация по-широко от предвиденото в буква б). Страните си сътрудничат при разработване на процедури за искане и получаване на предварително писмено съгласие за такова по-широко разпространение, като всяка страна предоставя такова разрешение в степен, допустима от вътрешните ѝ политики, разпоредби и закони;

                                 г)

                                 недокументална неразгласена или друга поверителна информация, предоставена на семинари и други срещи между представители на страните, организирани във връзка с настоящото споразумение, или информация, произтичаща от командироване на персонал, използване на средства и съоръжения или непреки дейности, трябва да остане поверителна, когато получателят на такава неразгласена или друга поверителна или привилегирована информация е бил известен за нейния поверителен характер преди съобщаването ѝ в съответствие с буква а);

                                 д)

                                 всяка страна полага усилия да гарантира предвидения в настоящото споразумение контрол върху неразгласената информация, получена от нея съгласно букви а) и г). Ако една от страните установи, че няма да може или разумно се предполага, че няма да може да изпълни условията за неразпространение, предвидени в букви а) и г), тя незабавно уведомява другата страна. Страните впоследствие се консултират за намиране на подходящ начин на действие.

            (1)  ОВ L 47, 18.2.2012 г., стр. 1.

         ПРИЛОЖЕНИЕ Б

            ФИНАНСОВИ ПРАВИЛА ОТНОСНО ВНОСКАТА НА ШВЕЙЦАРИЯ

         I.   Определяне на финансовото участие

                     1.

                     Факторът на пропорционалност, определящ вноската на Швейцария към Рамковата програма на Евратом за 2012—2013 г., с изключение на Програмата за синтез на Евратом, се получава чрез установяване на съотношението между брутния вътрешен продукт на Швейцария по пазарни цени и сумата на брутните вътрешни продукти по пазарни цени на държавите членки на Европейския съюз. Факторът за пропорционалност, определящ швейцарската вноска по Програмата за синтез, продължава да бъде регулиран въз основа на Споразумението за синтез. Тези съотношения се изчисляват на базата на последните статистически данни от Евростат, достъпни по времето на публикуване на проектобюджета на Европейския съюз за същата година.

                     2.

                     Комисията съобщава във възможно най-кратък срок на Швейцария, заедно със съответния контекстен материал:

                                 a)

                                 размера на бюджетния кредит за поети задължения в разходната част на проектобюджета на Европейския съюз, отговарящ на Рамковата програма на Евратом за 2012—2013 г. през 2013 г.;

                                 б)

                                 предвидената сума на вноските, произтичаща от проектобюджета, отговаряща на възможното участие на Швейцария в Рамковата програма на Евратом за 2012—2013 г. през 2013 г.

                     3.

                     Веднага след като общият бюджет за 2013 г. е окончателно приет, Комисията уведомява Швейцария за гореспоменатите суми в разходната част.

                     4.

                     Финансовата вноска на Швейцария, произтичаща от участието в Рамковата програма на Евратом за 2012—2013 г. се определя в допълнение към сумата, налична всяка година в общия бюджет на Европейския съюз за бюджетни кредити за поет ангажимент, за изпълнение на финансовите задължения, произтичащи от работата, която предстои да бъде извършена под формите, необходими за изпълнението, управлението и функционирането на програми и дейности, обхванати от настоящото споразумение.

               II.   Процедури на плащане

                     1.

                     Комисията изпраща на Швейцария най-късно на 31 декември 2012 г. покана за внасяне на средства, отговарящи на нейната вноска по настоящото споразумение за 2012 г. Тази покана за внасяне на средства предвижда вноската на Швейцария да бъде платена не по-късно от 30 дни след получаването на съответната покана за внасяне на средства. За целите на изчисляване на сумата в швейцарски франкове през 2012 г. обменният курс между швейцарски франк и евро, който следва да бъде използван от Комисията, е пазарният курс за предпоследния ден на предходния месец, определен от Европейската централна банка или, в зависимост от наличността, предоставен от делегациите или от други подходящи източници за дата, близка до посочената.
                     Освен ако настоящото споразумение спре да се прилага на 31 декември 2012 г., в съответствие с член 13, параграф 2, Комисията изпраща на Швейцария след 1 юли и не по-късно от месец ноември 2013 г. покана за внасяне на средства, отговарящи на вноската по настоящото споразумение за 2013 г., и установени въз основа на точка I.1 от настоящото приложение. Тази покана за внасяне на средства предвижда посочената вноска да бъде платена не по-късно от 30 дни след получаването на поканата.

                     2.

                     Вноските на Швейцария за 2012 г. се плащат в швейцарски франкове, а за 2013 г. се изразяват и изплащат в евро по банковата сметка, посочена от Комисията в поканите за плащания.

                     3.

                     Швейцария плаща своята вноска по настоящото споразумение съгласно графика в параграф 1. Всяко забавяне на плащането води до заплащане на лихва при процент, равняващ се на едномесечния междубанков предлаган процент (EURIBOR), както е публикуван на стр. EURIBOR01 на Reuters (Telerate стр. 248). Този процент нараства с 1,5 процентни пункта за всеки месец просрочка. Увеличеният лихвен процент се прилага за целия период на просрочката. При все това, лихвата е дължима само ако вноската се плати след предвидените дати за плащане, упоменати в параграф 1.

                     4.

                     Пътните разходи на швейцарски представители и експерти за участие в работата на изследователските комитети и на лицата, участващи в осъществяването на Рамковата програма на Евратом за 2012—2013 г. се възстановяват от Комисията на същата база и в съответствие с действащите в момента процедури за представители и експерти на държавите членки на Европейския съюз.

               III.   Условия на прилагане

                     1.

                     Финансовата вноска на Швейцария по Рамковата програма на Евратом за 2012—2013 г. в съответствие с настоящото приложение по принцип остава непроменена за въпросната финансова година.

                     2.

                     При приключването на сметките за всяка финансова година (n), в контекста на съставяне на отчета за приходите и разходите, Комисията пристъпва към изравняване на сметките по отношение на участието на Швейцария, като взема предвид измененията, които са били извършени или чрез прехвърляне, сторниране, пренос, или чрез допълнителни и коригиращи бюджети по време на финансовата година. Това изравняване се извършва при първото плащане за годината (n+1). При все това окончателното изравняване се извършва не по-късно от юли на четвъртата година след приключването на Рамковата програма на Евратом за 2012—2013 г. Плащането на Швейцария се вписва по програмите на Евратом като бюджетни постъпления, разпределени по съответна бюджетна позиция в приходната част на общия бюджет на Европейския съюз.

               IV.   Информация

                     1.

                     Към момента на плащане за 2013 година, отчетът за бюджетните кредити за Рамковата програма на Евратом за 2012—2013 г., свързани с 2012 г., се изготвя и предава на Швейцария за информация, съгласно формата на отчета за приходите и разходите на Комисията.
                     Най-късно на 30 април 2014 година, отчетът за бюджетните кредити за Рамковата програма на Евратом за 2012—2013 г., отнасящи се до 2013 година, се изготвя и предава на Швейцария за информация, съгласно формата на отчета за приходите и разходите на Комисията.

                     2.

                     Комисията съобщава на Швейцария статистическите и всички други общи финансови данни относно осъществяването на Рамковата програма на Евратом, които са достъпни за държавите членки.

         ПРИЛОЖЕНИЕ В

            ФИНАНСОВ КОНТРОЛ НА ШВЕЙЦАРСКИ УЧАСТНИЦИ В РАМКОВАТА ПРОГРАМА НА ЕВРАТОМ ЗА 2012—2013 Г.

         I.   Пряка връзка

         Комисията контактува пряко с участниците в Рамковата програма на Евратом за 2012—2013 г., установени в Швейцария, както и с техните подизпълнители. Те могат директно да представят на Комисията цялата съответна информация и документация, която се изисква от тях на базата на инструментите, посочени в настоящото споразумение, и на споразуменията и/или договорите за отпускане на безвъзмездни средства, сключени за изпълнението им.
         II.   Одити

                     1.

                     В съответствие с Регламент (ЕО, Евратом) № 1605/2002 на Съвета (1), последно изменен с Регламент (ЕС, Евратом) № 1081/2010 (2), и Регламент (ЕО, Евратом) № 2342/2002 на Комисията (3), последно изменен с Регламент (ЕО, Евратом) № 478/2007 (4), и в съответствие с другите норми, упоменати в настоящото споразумение, споразуменията и/или договорите за безвъзмездна помощ, сключени с участници в програмата, установени в Швейцария, могат да предвиждат извършването на научни, финансови, технически или други одити по всяко време в помещенията на участниците или на техните подизпълнители от служители на Комисията или други лица, упълномощени от Комисията.

                     2.

                     Служители на Комисията и други лица, упълномощени от Комисията, имат съответния достъп до места, дейности и документи и до цялата информация, изисквана с оглед извършването на такива одити, включително в електронна форма. Това право на достъп се посочва изрично в споразуменията и/или договорите за отпускане на безвъзмездни средства, сключени с цел прилагане на инструментите, упоменати в настоящото споразумение.

                     3.

                     Европейската сметна палата има същите права, каквито има и Комисията.

                     4.

                     Одитите могат да се провеждат след приключване на Рамковата програма на Евратом за 2012—2013 г. или на настоящото споразумение при условията, предвидени във въпросните споразумения и/или договори за отпускане на безвъзмездни средства.

                     5.

                     Швейцарската федерална сметна палата се уведомява предварително за одитите, извършвани на швейцарска територия. Такова нотифициране не представлява предварително условие за извършване на такива одити.

               III.   Проверки на място

                     1.

                     В рамките на настоящото споразумение Комисията (OLAF) е упълномощена да извършва проверки и инспекции на място на швейцарска територия, в съответствие с условията, посочени в Регламент (Евратом, ЕО) № 2185/96 на Съвета (5) и Регламент (ЕО) № 1073/1999 на Европейския парламент и на Съвета (6).

                     2.

                     Проверки и инспекции на място се подготвят и провеждат от Комисията в тясно сътрудничество с Швейцарската федерална сметна палата или с другите компетентни швейцарски органи, определени от Швейцарската федерална сметна палата, които биват уведомявани своевременно за предмета, целта и правното основание на проверките и инспекциите с оглед на осигуряването на цялата необходима помощ. За тази цел длъжностните лица от компетентните швейцарски органи могат да участват в проверките и инспекциите на място.

                     3.

                     При желание от страна на заинтересованите швейцарски органи, те могат да извършват проверките и инспекциите на място съвместно с Комисията.

                     4.

                     В случай че участниците в Рамковата програма на Евратом за 2012—2013 г. се противопоставят на проверка или инспекция на място, швейцарските власти, действайки в съответствие с националното право, оказват на инспекторите на Комисията помощта, необходима за изпълнение на техните задължения по осъществяване на проверката или инспекцията на място.

                     5.

                     Комисията докладва възможно най-бързо на Швейцарската федерална сметна палата за всеки факт или съмнение, свързани с нередност, която е била забелязана в хода на проверката или инспекцията на място. Във всеки случай от Комисията се изисква да уведоми посочения по-горе орган за резултата от такива проверки и инспекции.

               IV.   Информация и консултации

                     1.

                     За целите на правилното осъществяване на настоящото приложение, компетентните швейцарски органи и компетентните органи на Общността редовно извършват обмен на информация и при поискване на една от страните провеждат консултации.

                     2.

                     Компетентните швейцарски органи уведомяват Комисията незабавно за всеки факт или съмнение, който им е станал известен, свързан с нередност във връзка със сключването и прилагането на споразуменията и/или договорите за отпускане на безвъзмездни средства, сключени при прилагане на инструментите, упоменати в настоящото споразумение.

               V.   Поверителност

         Информацията, съобщена или придобита под каквато и да било форма съгласно настоящото приложение, подлежи на служебна тайна и защита по същия начин, както подобна информация е под защитата на швейцарското законодателство и на съответните разпоредби, приложими за общностните институции. Такава информация не може да се свежда до знанието на лица извън общностните институции, държавите членки или Швейцария, освен на такива, чиято длъжност налага достъп до такава информация, нито може да се използва за други цели освен за осигуряване на ефикасна защита на финансовите интереси на страните.
         VI.   Административни мерки и санкции

         Без да се засяга прилагането на швейцарското наказателно право, Комисията може да налага административни мерки и наказания в съответствие с Регламент (ЕО, Евратом) № 1605/2002, последно изменен с Регламент (ЕО, Евратом) № 1081/2010 (7), и Регламент (ЕО, Евратом) № 2342/2002, последно изменен с Регламент (ЕО, Евратом) № 478/2007 (8), и в съответствие с Регламент (ЕО, Евратом) № 2988/95 на Съвета от 18 декември 1995 г. за защитата на финансовите интереси на Европейските общности (9).
         VII.   Възстановяване на дължими суми и принудително изпълнение

         Решения, взети от Комисията по Рамковата програма на Евратом за 2012—2013 г. в обхвата на настоящото споразумение, които налагат парично задължение на субекти, различни от държави, имат изпълнителна сила в Швейцария. Изпълнителният лист се издава без всякакъв последващ контрол освен проверка на истинността на акта, от властите, посочени от швейцарското правителство, които уведомяват Комисията за това. Принудителното изпълнение се извършва в съответствие с швейцарските процедурни правила. Законността на решението за принудително изпълнение подлежи на контрол от страна на Съда на Европейския съюз. Съдебните решения, произнесени от Съда на Европейския съюз по силата на арбитражна клауза в договор по Рамковата програма на Евратом за 2012—2013 г., имат изпълнителна сила при същите условия.

            (1)  ОВ L 248, 16.9.2002 г., стр. 1.

            (2)  ОВ L 311, 26.11.2010 г., стр. 9.

            (3)  ОВ L 357, 31.12.2002 г., стр. 1.

            (4)  ОВ L 111, 28.4.2007 г., стр. 13.

            (5)  ОВ L 292, 15.11.1996 г., стр. 2.

            (6)  ОВ L 136, 31.5.1999 г., стр. 1.

            (7)  ОВ L 311, 26.11.2010 г., стр. 9.

            (8)  ОВ L 111, 28.4.2007 г., стр. 13.

            (9)  ОВ L 312, 23.12.1995 г., стр. 1.


title: Решение на Комисията от 5 февруари 2016 година относно назначаването на някои членове на научния съвет на Европейския научноизследователски съвет

text:
               6.2.2016

               BG

               Официален вестник на Европейския съюз

               C 47/4

         РЕШЕНИЕ НА КОМИСИЯТА
   от 5 февруари 2016 година
   относно назначаването на някои членове на научния съвет на Европейския научноизследователски съвет
   (2016/C 47/04)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2013/743/ЕС на Съвета от 3 декември 2013 г. за създаване на специфичната програма за изпълнение на „Хоризонт 2020“ — рамковата програма за научни изследвания и иновации (2014—2020 г.) и за отмяна на решения 2006/971/ЕО, 2006/972/ЕО, 2006/973/ЕО, 2006/974/ЕО и 2006/975/ЕО (1), и по-специално член 7, параграф 1 от него.
   като има предвид, че:

               (1)

               С Решение C(2013) 8915 (2) (впоследствие изменено с Решение С(2015) 788 (3)) Комисията създаде Европейския научноизследователски съвет („ЕНС“) за периода от 1 януари 2014 г. до 31 декември 2020 г. като средство за изпълнение на действията по част I „Високи постижения в научната област“, свързани с конкретната цел „Европейски научноизследователски съвет (ЕНС)“, посочена в член 3, параграф 1, буква а) от Решение 2013/743/ЕС.

               (2)

               ЕНС се състои от независим научен съвет, предвиден в член 7 от Решение 2013/743/ЕС, и специализирана изпълнителна структура, предвидена в член 8 от същото решение.

               (3)

               В съответствие с член 2, параграф 1 от Решение C(2013) 8915 научният съвет се състои от председателя на ЕНС и още 21 членове.

               (4)

               В съответствие с член 7, параграф 1, трета алинея от Решение 2013/743/ЕС членовете на научния съвет се назначават за срок до четири години, който може да бъде подновен веднъж. Те следва да се назначават по начин, чрез който се гарантира приемственост на работата на научния съвет.

               (5)

               Мандатът на някои от членовете на научния съвет изтича на 31 декември 2015 г. и се налага подновяване на членския състав на научния съвет.

               (6)

               В съответствие с член 7, параграф 1, втора алинея от Решение 2013/743/ЕС членовете на научния съвет се назначават от Комисията след независима и прозрачна процедура за тяхното определяне, съгласувана с научния съвет, включително след консултация с научната общност и доклад до Европейския парламент и до Съвета. За тази цел беше създаден постоянен комитет за определяне на бъдещи членове на научния съвет. Комитетът отправи препоръки към Комисията за замяната на членовете на научния съвет, които бяха приети,

         ПРИЕ НАСТОЯЩОТО РЕШЕНИЕ:
   Член 1
   Професор сър Christopher CLARK се назначава за член на научния съвет на ЕНС за първи мандат до 31 декември 2019 г.
   Professor Barbara ROMANOWICZ се назначава за член на научния съвет на ЕНС за първи мандат до 31 декември 2019 г.
   Член 2
   Членовете на научния съвет на ЕНС са посочени в приложението към настоящото решение.
   Член 3
   Настоящото решение влиза в сила на 1 януари 2016 г.

      Съставено в Брюксел на 5 февруари 2016 година.

            За Комисията

         Carlos MOEDAS

            Член на Комисията

      (1)  ОВ L 347, 20.12.2013 г., стр. 965.

      (2)  Решение С(2013)8915 на Комисията от 12 декември 2013 г. за създаване на Европейски научноизследователски съвет (ОВ C 373, 20.12.2013 г., стр. 23).

      (3)  Решение С(2015)788 на Комисията от 17 февруари 2015 г. за изменение на Решение С(2013) 8915 на Комисията за създаване на Европейски научноизследователски съвет (ОВ C 58, 18.2.2015 г., стр. 3).

      ПРИЛОЖЕНИЕ
      Членове на научния съвет на ЕНС

                  Име и институция

                  Край на мандата

                  Klaus BOCK, Danmarks Grundforskningsfonds (Датска национална фондация за научни изследвания)

                  31 декември 2016 г.

                  Margaret BUCKINGHAM, Pasteur Institute (Институт „Пастьор“), Париж

                  30 юни 2019 г.

                  Christopher CLARK, University of Cambridge (Университет на Кеймбридж)

                  31 декември 2019 г.

                  Athene DONALD, University of Cambridge (Университет на Кеймбридж)

                  31 декември 2016 г.

                  Barbara ENSOLI, Istituto Superiore di Sanità (Висш институт по здравеопазване), Рим

                  31 декември 2016 г.

                  Nuria Sebastian GALLES, Universitat Pompeu Fabra (Университет „Помпеу Фабра“), Барселона

                  31 декември 2016 г.

                  Michael KRAMER, Max-Planck-Institut für Radioastronomie (Институт за радиоастрономия „Макс Планк“), Бон

                  30 юни 2019 г.

                  Tomas JUNGWIRTH, Akademie věd České republiky (Академия на науките на Чешката република)

                  31 декември 2018 г.

                  Matthias KLEINER, Technische Universität Dortmund (Технически университет на Дортмунд)

                  31 декември 2016 г.

                  Eva KONDOROSI, Magyar Tudományos Akadémia (Унгарска академия на науките)

                  31 декември 2016 г.

                  Barbara ROMANOWICZ, Berkeley Seismological Laboratory (Сеизмологична лаборатория на Бъркли)

                  31 декември 2019 г.

                  Mart SAARMA, Helsingin yliopisto (Университет на Хелзинки)

                  31 декември 2016 г.

                  Nils Christian STENSETH, Universitetet i Oslo (Университет на Осло)

                  31 декември 2017 г.

                  Martin STOKHOF, Universiteit van Amsterdam (Университет на Амстердам)

                  31 декември 2017 г.

                  Janet THORNTON, European Bioinformatics Institute (EMBL-EBI) European Molecular Biology Laboratory (Европейски институт по биоинформатика (EMBL-EBI), Европейска лаборатория по молекулярна биология)

                  31 декември 2018 г.

                  Isabelle VERNOS, Institució Catalana de Recerca i Estudis Avançats (Каталански институт за научни и академични изследвания), Барселона

                  30 юни 2019 г.

                  Reinhilde VEUGELERS, Katholieke Universiteit Leuven (Католически университет на Льовен)

                  31 декември 2016 г.

                  Michel WIEVIORKA, Centre d’analyse et d’intervention sociologiques (Център за социологически анализи и интервенция), Париж

                  31 декември 2017 г.

                  Fabio ZWIRNER, Università degli Studi di Padova (Университет на Падуа)

                  31 декември 2018 г.


title: 2011/449/ЕС: Решение на Съвета от 28 юни 2011 година относно позицията, която да бъде взета от Европейския съюз в рамките на Съвместния управителен комитет по санитарните и фитосанитарните въпроси, създаден съгласно Споразумението за асоцииране между Европейската общност и нейните държави-членки, от една страна, и Република Чили, от друга страна, във връзка с изменението на допълнение V.А към приложение IV към Споразумението за асоцииране  Текст от значение за ЕИП

text:
               23.7.2011

               BG

               Официален вестник на Европейския съюз

               L 193/5

         РЕШЕНИЕ НА СЪВЕТА
   от 28 юни 2011 година
   относно позицията, която да бъде взета от Европейския съюз в рамките на Съвместния управителен комитет по санитарните и фитосанитарните въпроси, създаден съгласно Споразумението за асоцииране между Европейската общност и нейните държави-членки, от една страна, и Република Чили, от друга страна, във връзка с изменението на допълнение V.А към приложение IV към Споразумението за асоцииране
   (текст от значение за ЕИП)
   (2011/449/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 168, параграф 4, буква б) във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               С Решение 2005/269/ЕО (1) Съветът одобри от името на Общността сключването на Споразумението за асоцииране между Европейската общност и нейните държави-членки, от една страна, и Република Чили, от друга страна (наричано по-нататък „Споразумението за асоцииране“).

               (2)

               Приложение IV към Споразумението за асоцииране съдържа Споразумение за санитарните и фитосанитарните (СФС) мерки и мерките за хуманно отношение към животните, прилагани при търговията с живи животни, животински продукти, растения, растителни продукти и други предмети (наричано по-нататък „СФС споразумението ЕС—Чили“).

               (3)

               Съгласно член 16, параграф 2, буква в) от СФС споразумението ЕС—Чили Съвместният управителен комитет по санитарните и фитосанитарните въпроси (наричан по-нататък „Съвместният управителен комитет“), създаден по член 89, параграф 3 от Споразумението за асоцииране, е оправомощен да изменя и допълва с решение допълнения от I до ХII към СФС споразумението ЕС—Чили.

               (4)

               В допълнение V.А към СФС споразумението ЕС—Чили следва да фигурират, класирани по степен на важност, приоритетните отрасли или подотрасли, за които може да бъде признато наличие на еквивалентност.

               (5)

               Република Чили желае да прилага третиране за преработка на двучерупчести мекотели, каквото не е предвидено в законодателството на Съюза.

               (6)

               За да бъде направена оценка дали с предложеното третиране за преработка би могло да се постигне същото ниво на защита на потребителите, каквото се постига с предвиденото в законодателството на Съюза третиране, е необходимо да се направи оценка на еквивалентността на двата вида третиране.

               (7)

               По силата на член 7, параграф 4, втора алинея от СФС споразумението ЕС—Чили се изисква допълнение V.А към посоченото споразумение да бъде изменено, така че да бъдат определени приоритетните отрасли или подотрасли, преди да могат да започнат консултации за оценка на еквивалентността. Отрасълът „Рибни продукти“ и неговият подотрасъл „Двучерупчести мекотели“ следва да бъдат включени в списъка на приоритетите в посоченото допълнение.

               (8)

               За целта Съюзът трябва да приеме позицията, установена в приложения проект за решение на Съвместния управителен комитет по отношение на изменението на допълнение V.А към приложение IV към Споразумението за асоцииране,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да бъде взета от Европейския съюз в рамките на Съвместния управителен комитет по санитарните и фитосанитарните въпроси (наричан по-нататък „Съвместният управителен комитет“), създаден по силата на Споразумението за асоцииране между Европейската общност и нейните държави-членки, от една страна, и Република Чили, от друга страна, по отношение на изменението на допълнение V.А към СФС споразумението ЕС—Чили, се основава на проекта за решение на Съвместния управителен комитет, приложен към настоящото решение.
   Член 2
   Решението на Съвместния управителен комитет за изменение на допълнение V.А към СФС споразумението ЕС—Чили се публикува в Официален вестник на Европейския съюз веднага щом бъде прието.
   Член 3
   Настоящото решение влиза в сила на деня след публикуването му в Официален вестник на Европейския съюз.

      Съставено в Люксембург на 28 юни 2011 година.

            За Съвета

            Председател

         FAZEKAS S.

      (1)  Решение 2005/269/ЕО на Съвета от 28 февруари 2005 г. за сключване на Споразумение за асоцииране между Европейската общност и нейните държави-членки, от една страна, и Република Чили, от друга страна (ОВ L 84, 2.4.2005 г., стр. 19).

      ПРОЕКТ
      РЕШЕНИЕ № …/2011 НА СЪВМЕСТНИЯ УПРАВИТЕЛЕН КОМИТЕТ ПО САНИТАРНИТЕ И ФИТОСАНИТАРНИТЕ ВЪПРОСИ, СЪЗДАДЕН СЪГЛАСНО СПОРАЗУМЕНИЕТО МЕЖДУ ЕВРОПЕЙСКАТА ОБЩНОСТ И РЕПУБЛИКА ЧИЛИ ОТНОСНО САНИТАРНИТЕ И ФИТОСАНИТАРНИТЕ МЕРКИ И МЕРКИТЕ ЗА ХУМАННО ОТНОШЕНИЕ КЪМ ЖИВОТНИТЕ, ПРИЛАГАНИ ПРИ ТЪРГОВИЯТА С ЖИВИ ЖИВОТНИ, ЖИВОТИНСКИ ПРОДУКТИ, РАСТЕНИЯ, РАСТИТЕЛНИ ПРОДУКТИ И ДРУГИ ПРЕДМЕТИ
      от …
      за изменение на допълнение V.А към приложение IV към Споразумението
      СЪВМЕСТНИЯТ УПРАВИТЕЛЕН КОМИТЕТ,
      като взе предвид Споразумението между Европейската общност и нейните държави-членки и Република Чили относно санитарните и фитосанитарните мерки и мерките за хуманно отношение към животните, прилагани при търговията с живи животни, животински продукти, растения, растителни продукти и други предмети (наричано по-нататък „СФС споразумението ЕС—Чили“), и по-специално член 7, параграф 4, втора алинея от него,
      като има предвид, че:

                  (1)

                  В член 7, параграф 1 от СФС споразумението ЕС—Чили се предвижда еквивалентността да може да бъде призната по отношение на отделна мярка и/или група от мерки и/или системи от мерки, прилагани в определен отрасъл или подотрасъл.

                  (2)

                  По силата на член 7, параграф 4 от СФС споразумението ЕС—Чили отраслите или подотраслите, за които може да бъде започнат процес на признаване на еквивалентността, трябва да бъдат определени в допълнение V.A по степента им на важност.

                  (3)

                  Република Чили изрази интерес да включи двучерупчестите мекотели като подотрасъл на отрасъл „Рибни продукти“ в допълнение V.А като приоритетен отрасъл, за да бъде започната оценка на еквивалентността на прилаганите спрямо тях мерки.

                  (4)

                  На петото заседание на Съвместния управителен комитет страните се споразумяха да започнат процедура за съответно изменение на допълнение V.А към СФС споразумението ЕС—Чили,

            ПРИЕ НАСТОЯЩОТО РЕШЕНИЕ:
      Член 1
      Допълнение V.А към СФС споразумението ЕС—Чили се заменя с текста на приложението към настоящото решение.
      Член 2
      Настоящото решение, съставено в два екземпляра, се подписва от съпредседателите на Съвместния управителен комитет или от други лица, които са упълномощени да действат от името на страните. То се приема чрез размяна на писмени ноти между двамата секретари, които действат в съгласие със страните, удостоверявайки приключването на необходимите вътрешни правни процедури.
      Член 3
      Настоящото решение влиза в сила от датата на издаване на последната разменена писмена нота.

         Подписано в Сантяго на [дата]
         Подписано в Брюксел на [дата]

               За Съвместния управителен комитет

               Ръководител на делегацията на Република Чили

               Ръководител на делегацията на Европейския съюз

         ПРИЛОЖЕНИЕ

            Допълнение V

               ПРИОРИТЕТНИ ОТРАСЛИ ИЛИ ПОДОТРАСЛИ, ЗА КОИТО МОЖЕ ДА БЪДЕ ПРИЗНАТО НАЛИЧИЕ НА ЕКВИВАЛЕНТНОСТ И РАЗПОРЕДБИ ОТНОСНО ВРЕМЕННОТО ОДОБРЕНИЕ НА ПРЕДПРИЯТИЯ

            A.   Приоритетни отрасли или подотрасли, за които може да бъде признато наличие на еквивалентност

                        1)

                        Отрасъл: Рибни продукти
                        Подотрасъл: Двучерупчести мекотели


title: Решение на Комисията от 28 април 2005 година за съставяне на група от неправителствени експерти по корпоративно управление и дружествено право

text:
Важна правна забележка

|

32005D0380

Официален вестник n° L 126 , 19/05/2005 стр. 0040 - 0042 Официален вестник n° L 349 , 12/12/2006 стр. 0010 - 0012

		20050428Решение на Комисиятаот 28 април 2005 годиназа съставяне на група от неправителствени експерти по корпоративно управление и дружествено право(2005/380/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като има предвид, че:(1) Планът за действие на Комисията за осъвременяване на дружественото право и укрепване на корпоративното управление в Европейския съюз [1], приет през май 2003 г., идентифицира серия от действия, които са необходими, за да се осъвремени, завърши и опрости регулаторната рамка за дружественото право и корпоративното управление.(2) Планът за действие признава значението на експертната и публичната консултация като неделима част от развитието на дружественото право и корпоративното управление на общностно равнище.(3) Поради това следва да се състави група от неправителствени експерти по корпоративно управление и дружествено право, която да служи като орган за анализ, дебати и съвети към Комисията в областта на корпоративното управление и дружественото право, по-специално във връзка с мерките, предвидени в плана за действие; следователно е уместно да се осигури присъствието в тази група на висококвалифицирани специалисти, активни в бизнеса и академичните общности или гражданското общество, способни да предадат своите специфични знания в областта на корпоративното управление и дружественото право на общностно равнище.(4) Групата от неправителствени експерти по корпоративно управление и дружествено право трябва да състави свой процедурен правилник и изцяло да уважава ролята и прерогативите на институциите,РЕШИ:Член 1Създава се група от неправителствени експерти по корпоративно управление и дружествено право в Общността (наричана по-долу "групата" ).Член 2Ролята на групата е да предостави технически съвети на Комисията за нейните инициативи в областта на корпоративното управление и дружественото право при заявка от Комисията. Председателят на групата може да предложи на Комисията да се консултира с групата по всякакви въпроси, свързани с областта.Член 3Групата се състои от максимум 20 членове, от бизнес общността и академичните общности или гражданското общество, чийто опит и компетентност по отношение на корпоративното управление и дружественото право са широко признати на общностно равнище.Членовете на групата се назначават от Комисията. Назначаването става лично. Членовете на групата съветват Комисията независимо от всякакви външни инструкции.Списъкът на членовете фигурира в приложението.Член 4Мандатът на службата от членовете на групата е три години и може да се подновява. След изтичането на тригодишния период членовете на групата остават на служба, докато не бъдат сменени или докато се поднови назначението им. В случай на оставка или смърт на член на групата през периода на неговото назначение Комисията назначава нов член на групата съгласно член 3.Член 5Списъкът на членовете се публикува от Комисията в Официален вестник на Европейския съюз.Член 6Председател на групата е представител на Комисията.Групата, със съгласието на Комисията, може да състави работни групи, които да разглеждат специфични въпроси на базата на определен мандат. Работните групи се разпускат веднага, след като им изтече мандатът.Комисията може да покани експерти и наблюдатели със специфични познания да участват в работата на групата и/или работните групи.Член 7Групата и работните групи обикновено заседават в сградата на Комисията под формата и съгласно графика, определени от Комисията.Групата приема свой процедурен правилник въз основа на проект, представен от Комисията.Секретариатът на групата се предоставя от Комисията. Заинтересовани членове от персонала на Комисията могат да присъстват на заседанията на групата и работните групи и могат да взимат участие в дебатите.Комисията може да публикува в Интернет, на оригиналния език на съответния документ, всяко заключение, резюме, частично заключение или работен документ, свързан с групата или работните ѝ групи.Член 8Пътните и дневните разходи на членове, наблюдатели и експерти във връзка с дейностите на групата се възстановяват от Комисията съгласно разпоредбите, които са в сила в Общността. Изпълнението на функциите им няма да бъде възнаграждавано.Член 9Настоящото решение се прилага до 27 април 2008 г.Съставено в Брюксел на 28 април 2005 година.За КомисиятаCharlie McCreevyЧлен на Комисията[1] COM (2003) 284, окончателен.--------------------------------------------------20050428ПРИЛОЖЕНИЕСПИСЪК НА ЧЛЕНОВЕТЕGintautas BARTKUSTheodor BAUMSFrancesco CHIAPPETTAThomas COURTNEYJean-Pierre HELLEBUYCKErich KANDLERMrs Vanessa KNAPPVratislav KULHÁNEKJukka MÄHÖNENStilpon NESTORJesper Bo NIELSENJósef OKOLSKILeonardo PEKLARColin PERRYEnrique PIÑEL LÓPEZGeert RAAIJMAKERSMrs Joëlle SIMONMario STELLA-RICHTERMrs Daniela WEBER-REYPatrick ZURSTRASSEN--------------------------------------------------


title: Решение (ЕС) 2015/1633 на Европейския парламент от 29 април 2015 година относно освобождаването от отговорност във връзка с изпълнението на бюджета на Агенцията за сътрудничество между регулаторите на енергия за финансовата 2013 година

text:
               30.9.2015

               BG

               Официален вестник на Европейския съюз

               L 255/155

      РЕШЕНИЕ (ЕС) 2015/1633 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на бюджета на Агенцията за сътрудничество между регулаторите на енергия за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Агенцията за сътрудничество между регулаторите на енергия за финансовата 2013 година,

                  —

                  като взе предвид доклада на Сметната палата относно годишните отчети на Агенцията за сътрудничество между регулаторите на енергия за финансовата 2013 година, придружен от отговорите на Агенцията (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Агенцията във връзка с изпълнението на бюджета за финансовата 2013 година (05304/2015 — C8-0054/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (4), и по-специално член 208 от него,

                  —

                  като взе предвид Регламент (ЕО) № 713/2009 на Европейския парламент и на Съвета от 13 юли 2009 г. за създаване на Агенция за сътрудничество между регулаторите на енергия (5), и по-специално член 24 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7), и по-специално член 108 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол (A8–0117/2015),

         1.

            Освобождава от отговорност директора на Агенцията за сътрудничество между регулаторите на енергия във връзка с изпълнението на бюджета на Агенцията за финансовата 2013 година.

         2.

            Представя своите забележки в резолюцията по-долу.

         3.

            Възлага на своя председател да предаде настоящото решение, както и резолюцията, която е неразделна част от него, на директора на Агенцията за сътрудничество между регулаторите на енергия, на Съвета, Комисията и Сметната палата и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 442, 10.12.2014 г., стр. 18.

         (2)  Вж. бележка под линия 1.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 211, 14.8.2009 г., стр. 1.

         (6)  ОВ L 357, 31.12.2002 г., стр. 72.

         (7)  ОВ L 328, 7.12.2013 г., стр. 42.


title: Решение на Съвета от 17 май 2011 година за назначаване на петнадесет членове на управителния съвет на Европейската агенция по химикали

text:
               21.5.2011

               BG

               Официален вестник на Европейския съюз

               C 151/1

         РЕШЕНИЕ НА СЪВЕТА
   от 17 май 2011 година
   за назначаване на петнадесет членове на управителния съвет на Европейската агенция по химикали
   2011/C 151/01
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH) и за създаване на Европейска агенция по химикали (1), и по-специално член 79 от него,
   като има предвид, че:

               (1)

               В член 79 от Регламент (ЕО) № 1907/2006 се предвижда, че Съветът следва да назначи по един представител от всяка държава-членка за член на управителния съвет на Европейската агенция по химикали („управителния съвет“).

               (2)

               Членовете на управителния съвет следва да се назначават въз основа на съответния им практически опит и познания в областта на химическата безопасност или управлението на химикали, като в същото време се гарантира, че сред членовете на съвета има такива, притежаващи съответните познания в областта на общи, финансови и юридически въпроси.

               (3)

               Продължителността на мандата на длъжността следва да е четири години. Следва да бъде възможно еднократното подновяване на този мандат.

               (4)

               С решение от 7 юни 2007 г. (2) Съветът назначи 27 членове на управителния съвет.

               (5)

               След това решение членовете на управителния съвет от Белгия (3), България (4), Дания (5), Латвия (6), Португалия (7), Румъния (8) и Обединеното кралство (9) бяха заменени.

               (6)

               Членовете на управителния съвет, номинирани от Белгия, България, Дания, Германия, Естония, Гърция, Кипър, Латвия, Литва, Малта, Полша, Португалия, Румъния, Словакия и Обединеното кралство, бяха назначени за периода до 31 май 2011 г. Следователно членовете на управителния съвет от тези държави-членки следва да бъдат номинирани и назначени за период, който започва на 1 юни 2011 г. и продължава до 31 май 2015 г.

               (7)

               Съветът получи кандидатури от всички заинтересовани държави-членки,

         ПРИЕ НАСТОЯЩОТО РЕШЕНИЕ:
   Член 1
   Следните лица се назначават за членове на управителния съвет на Европейската агенция по химикали („управителния съвет“) за втори мандат, с продължителност от 1 юни 2011 г. до 31 май 2015 г. (име, националност, дата на раждане):

               —

               Г-н Helmut DE VOS, Белгия, 25 февруари 1978 г.

               —

               Г-н Бойко Маринов МАЛИНОВ, България, 30 август 1964 г.

               —

               Г-н Eskil Toft THUESEN, Дания, 4 септември 1965 г.

               —

               Г-н Alexander NIES, Германия, 27 януари 1956 г.

               —

               Г-н Leandros NICOLAIDES, Кипър, 11 февруари 1950 г.

               —

               Г-н Armands PLÄTE, Латвия, 27 февруари 1962 г.

               —

               Г-н Francis E. FARRUGIA, Малта, 18 декември 1945 г.

               —

               Г-н Mário GRÁCIO, Португалия, 5 май 1971 г.

               —

               Г-жа Edita NOVÁKOVÁ, Словакия, 8 юли 1956 г.

               —

               Г-н Arwyn DAVIES, Обединено кралство, 17 януари 1957 г.

         Член 2
   Следните лица се назначават за членове на управителния съвет за първи мандат, с продължителност от 1 юни 2011 г. до 31 май 2015 г. (име, националност, дата на раждане):

               —

               Г-жа Aive TELLING, Естония, 8 май 1974 г.

               —

               Г-жа Kassandra DIMITRIOU, Гърция, 30 юни 1957 г.

               —

               Г-жа Marija TERIOSINA, Литва, 4 ноември 1952 г.

               —

               Г-жа Edyta MIĘGOĆ, Полша, 20 януари 1976 г.

               —

               Г-н Ionuț GEORGESCU, Румъния, 3 юли 1976 г.

         Член 3
   Настоящото решение влиза в сила в деня на приемането му.

      Съставено в Брюксел на 17 май 2011 година.

            За Съвета

            Председател

         FAZEKAS S.

      (1)  ОВ L 396, 30.12.2006 г., стр. 1.

      (2)  ОВ C 134, 16.6.2007 г., стр. 6.

      (3)  ОВ C 16, 22.1.2010 г., стр. 5.

      (4)  ОВ C 125, 13.5.2010 г., стр. 6.

      (5)  ОВ C 282, 19.10.2010 г., стр. 4.

      (6)  ОВ C 320, 16.12.2008 г., стр. 4.

      (7)  Виж бележка под линия на стр. 5.

      (8)  ОВ C 73, 19.3.2008 г., стр. 23.

      (9)  Виж бележка под линия на стр. 3.


title: Решение на Комисията от 27 юли 2017 година за създаване на експертната група на високо равнище на Комисията по въпросите на радикализацията

text:
               3.8.2017

               BG

               Официален вестник на Европейския съюз

               C 252/3

         РЕШЕНИЕ НА КОМИСИЯТА
   от 27 юли 2017 година
   за създаване на експертната група на високо равнище на Комисията по въпросите на радикализацията
   (2017/C 252/04)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:

               (1)

               За да се увеличат усилията за предотвратяване и борба с радикализацията, водеща до насилнически екстремизъм и тероризъм, и за да се подобрят координацията и сътрудничеството между всички съответни заинтересовани страни, в съответствие с призивите за действие, отправени в Европейската програма за сигурност (1), Съобщението на Комисията относно предотвратяването на радикализацията (2), както и преразгледаната стратегия на ЕС относно радикализацията и набирането на терористи (3) и други съответни заключения на Съвета по този въпрос (4), Комисията се нуждае от експертния опит на експерти на високо равнище в рамките на консултативен орган.

               (2)

               Поради това е необходимо да бъде създадена експертна група на високо равнище в областта на предотвратяването и противодействането на радикализацията, както и да се определят нейните задачи и структура.

               (3)

               Групата следва да допринесе за по-нататъшното развитие и прилагане на политиките, инструментите и инициативите на Съюза, насочени към предотвратяване на радикализацията, включително чрез разработване на набор от ръководни принципи и препоръки за бъдещата работа по предотвратяване и противодействане на радикализацията както на равнището на Съюза, така и на национално равнище, както и чрез подкрепа на дейността по оценяване на необходимостта от механизми за по-структурирано сътрудничество в дейността по предотвратяване на радикализацията на равнището на Съюза, като се вземе предвид и външното измерение.

               (4)

               С цел събиране на съответните европейски и национални перспективи и експертен опит групата следва да бъде съставена от компетентните органи на държавите членки, Агенцията на Европейския съюз за сътрудничество в областта на правоприлагането (5), Звеното на Европейския съюз за съдебно сътрудничество (6), Агенцията на Европейския съюз за основните права (7), Агенцията на Европейския съюз за обучение в областта на правоприлагането (8), Центъра за високи постижения на Мрежата за осведоменост по въпросите на радикализацията (9), Европейската служба за външна дейност (10) и координатора на ЕС за борбата с тероризма (11).

               (5)

               По-конкретно агенциите на Съюза предоставят своя опит от гледна точка на правоприлагането и наказателното правосъдие, като се вземат предвид измерението на основните права и нуждата от изграждане на капацитет. Центърът за високи постижения на Мрежата за осведоменост по въпросите на радикализацията предлага единствена по рода си независимост в борбата с радикализацията на равнището на Съюза, познанията си за нуждите и очакванията на практикуващите експерти, както и опита си в транснационалното сътрудничество между заинтересованите страни. Европейската служба за външна дейност допринася със своя опит и експертни знания във връзка с външното измерение на усилията на Съюза, които се основават на сътрудничеството с трети държави и международни организации и оказват принос за това сътрудничество. Координаторът на ЕС за борбата с тероризма участва с експертния си опит, основан на общата си визия за съответните инструменти на политиката.

               (6)

               Следва да се определят правила за оповестяването на информация от страна на членовете на групата.

               (7)

               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,

         ПРИЕ НАСТОЯЩОТО РЕШЕНИЕ:
   Член 1
   Предмет
   Създава се експертната група на високо равнище на Комисията по въпросите на радикализацията („групата“).
   Член 2
   Задачи
   Задачите на групата са:

               а)

               да съветва относно начините за подобряване на сътрудничеството и съвместната работа между различните заинтересовани страни, и по-специално с държавите членки, по въпроси, свързани с предотвратяването и противодействането на радикализацията, водеща до насилнически екстремизъм и тероризъм;

               б)

               да съветва и подпомага Комисията при по-нататъшното разработване на политиките на Съюза, насочени към предотвратяването и противодействането на радикализацията, водеща до насилнически екстремизъм и тероризъм, включително чрез разработване на набор от принципи и препоръки, като се отчитат надлежно констатациите от съществуващи и бъдещи финансирани от ЕС изследвания в областта, за да се приложат целенасочени и ефективни мерки за предотвратяване и противодействане на радикализацията както на равнището на Съюза, така и на национално равнище, включващи по-целенасочено използване на програми за финансиране от Съюза;

               в)

               да съветва и подпомага Комисията при проучването на възможностите за бъдещи механизми за по-структурирано сътрудничество на равнището на Съюза в областта на предотвратяването и противодействането на радикализацията, водеща до насилнически екстремизъм и тероризъм, въз основа на съществуващите подходи към обмена на най-добри практики, изграждането на мрежи и оправомощаването на заинтересованите страни.

         Член 3
   Членство
   1.   Групата се състои от следните членове:

               а)

               компетентните органи на държавите членки;

               б)

               Агенцията на Европейския съюз за сътрудничество в областта на правоприлагането;

               в)

               Звеното на Европейския съюз за съдебно сътрудничество;

               г)

               Агенцията на Европейския съюз за основните права;

               д)

               Агенцията на Европейския съюз за обучение в областта на правоприлагането;

               е)

               Центъра за високи постижения на Мрежата за осведоменост по въпросите на радикализацията;

               ж)

               Европейската служба за външна дейност;

               з)

               координатора на ЕС за борбата с тероризма.

         2.   Членовете на групата назначават един представител на високо равнище и един заместник. Всеки от представителите на високо равнище или техните заместници могат да бъдат придружени от един експерт в областта на предотвратяването на радикализацията.
   3.   Членовете, които вече не са в състояние да допринасят ефективно към разискванията на експертната група, които според съответната служба на Комисията не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат канени за участие в заседанията на групата и могат да бъдат заменени за оставащата част от мандата си.
   Член 4
   Председател
   Групата се председателства от представител на високо равнище на ГД „Миграция и вътрешни работи“ на Комисията.
   Член 5
   Функциониране
   1.   Групата действа по искане на своя председател в съответствие с член 13, параграф 1 от хоризонталните правила на Комисията за експертните групи („хоризонталните правила“) (12).
   2.   Заседанията на групата обикновено се провеждат в помещения на Комисията.
   3.   ГД „Миграция и вътрешни работи“ предоставя секретарски услуги. Служители на Комисията от други служби с интерес към работата на групата, се канят да присъстват на заседанията на групата и на нейните подгрупи.
   4.   Със съгласието на ГД „Миграция и вътрешни работи“ групата може, с обикновено мнозинство на своите членове, да реши обсъжданията ѝ да бъдат открити.
   5.   Протоколът от обсъжданията по всяка точка от дневния ред и по изразените от групата становища е съдържателен и пълен. Протоколът се изготвя от секретариата под отговорността на председателя.
   6.   Групата приема своите становища, препоръки или доклади с консенсус. В случаите на гласуване резултатът от него се решава с обикновено мнозинство на членовете. Членовете, които са гласували против, имат право към становищата, препоръките или докладите да бъде приложен документ, в който са обобщени мотивите за позицията им.
   Член 6
   Подгрупи
   1.   ГД „Миграция и вътрешни работи“ може да създава подгрупи за разглеждане на конкретни теми въз основа на задание, определено от Комисията. Подгрупите извършват дейността си при спазване на хоризонталните правила и докладват за работата си на групата. Те се разпускат веднага след изпълнението на възложения им мандат.
   2.   Членовете на групата могат да номинират представители за подгрупите, притежаващи високи технически експертни знания.
   Член 7
   Поканени експерти
   ГД „Миграция и вътрешни работи“ може да кани експерти, включително от частния сектор, със специфични експертни знания по въпрос от дневния ред, които да участват ad hoc в работата на групата или подгрупите.
   Член 8
   Наблюдатели
   1.   На физически лица, организации и публични субекти може да се предоставя статут на наблюдател в съответствие с хоризонталните правила чрез пряка покана от председателя.
   2.   Организациите и публичните субекти, определени за наблюдатели, посочват свои представители.
   3.   Председателят може да разреши на наблюдателите и техните представители да участват в разискванията на групата и да предоставят експертни знания. Те обаче нямат право на глас и не участват във формулирането на препоръки или съвети на групата.
   Член 9
   Процедурен правилник
   По предложение на ГД „Миграция и вътрешни работи“ и със съгласието ѝ, както и в съответствие с хоризонталните правила, групата приема с обикновено мнозинство на своите членове свой процедурен правилник въз основа на стандартния процедурен правилник за експертните групи (13).
   Член 10
   Професионална тайна и работа с класифицирана информация
   Членовете на групата, техните представители и поканените експерти и наблюдатели са обвързани със задължението за опазване на професионална тайна, което по силата на Договорите и правилата за тяхното прилагане се прилага по отношение на всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (14) и 2015/444 (15) на Комисията. Ако те не спазват тези задължения, Комисията може да предприеме всички подходящи мерки.
   Член 11
   Прозрачност
   1.   Групата и нейните подгрупи се регистрират в Регистъра на експертните групи.
   2.   Що се отнася до състава на групата, имената на членовете и на наблюдателите се публикуват в Регистъра на експертните групи.
   3.   До всички съответни документи, включително дневния ред, протоколите и представените от участниците материали, се предоставя достъп чрез публикуването им в Регистъра на експертните групи или чрез връзка от Регистъра към специален уебсайт, на който може да се намери информацията. Достъпът до тези специални уебсайтове не е обвързан с изискване за регистриране на потребителите или с някакво друго ограничение. По-специално дневният ред и други съответни свързани с работата документи се публикуват своевременно преди заседанието, а протоколите се публикуват своевременно след заседанието. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (16).
   Член 12
   Разходи за заседанията
   1.   Участниците в дейностите на групата и на подгрупите не получават възнаграждение за извършените от тях услуги.
   2.   Пътните и дневните разходи на участниците в дейностите на групата и подгрупите се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията в рамките на годишната процедура за разпределение на ресурсите.
   Член 13
   Приложимост
   Настоящото решение се прилага до 31 декември 2018 г.

      Съставено в Брюксел на 27 юли 2017 година.

            За Комисията

         Dimitris AVRAMOPOULOS

            Член на Комисията

      (1)  Съобщение на Комисията до Европейския парламент, Съвета, Европейския икономически и социален комитет и Комитета на регионите „Европейска програма за сигурност“, COM(2015) 185 final, Страсбург, 28.4.2015 г.

      (2)  Съобщение на Комисията до Европейския парламент, Съвета, Европейския икономически и социален комитет и Комитета на регионите „Подпомагане на предотвратяването на радикализацията, водеща до насилнически екстремизъм“, COM(2016) 379 final, Брюксел, 14.6.2016 г.

      (3)  9956/14 JAI 332 ENFOPOL 138 COTER 34.

      (4)  Вж. по-конкретно заключенията на Съвета на Европейския съюз и на държавите членки, заседаващи в рамките на Съвета, относно засилването на действията на наказателното правосъдие в отговор на радикализацията, водеща до тероризъм и насилствен екстремизъм, от 20 ноември 2015 г. (14419/15), заключенията на Съвета относно развиването на медийна грамотност и критично мислене чрез образование и обучение от 30 май 2016 г. (9641/16), заключенията на Съвета относно ролята на сектора на младежта в рамките на интегриран и междусекторен подход за предотвратяване и борба с водещата до насилие радикализация сред младите хора от 30 май 2016 г. (9640/16), заключенията на Съвета и на представителите на правителствата на държавите членки, заседаващи в рамките на Съвета, относно предотвратяването на радикализацията, водеща до насилнически екстремизъм от 21 ноември 2016 г. (14276/16), заключенията на Европейския съвет от 22 и 23 юни 2017 г. (EUCO 8/17), както и заключенията на Съвета относно външните действия на ЕС за борба с тероризма от 19 юни 2017 г. (10384/17).

      (5)  Регламент (ЕС) 2016/794 на Европейския парламент и на Съвета от 11 май 2016 г. относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета (ОВ L 135, 24.5.2016 г., стр. 53).

      (6)  Решение 2002/187/ПВР на Съвета от 28 февруари 2002 г. за създаване на Евроюст с оглед засилване на борбата срещу тежката престъпност (ОВ L 43, 6.3.2002 г., стр. 1).

      (7)  Регламент (ЕО) № 168/2007 на Съвета от 15 февруари 2007 г. за създаване на Агенция на Европейския съюз за основните права (ОВ L 53, 22.2.2007 г., стр. 1).

      (8)  Регламент (ЕС) 2015/2219 на Европейския парламент и на Съвета от 25 ноември 2015 г. относно Агенцията на Европейския съюз за обучение в областта на правоприлагането (CEPOL) и за замяна и отмяна на Решение 2005/681/ПВР на Съвета (ОВ L 319, 4.12.2015 г., стр. 1).

      (9)  Съобщение на Комисията до Европейския парламент, Съвета, Европейския икономически и социален комитет и Комитета на регионите „Предотвратяване на радикализацията, водеща до тероризъм и екстремистко насилие: укрепване на реакцията на ЕС“, COM (2013) 941 окончателен, 15.1.2014 г.

      (10)  Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30).

      (11)  Декларация на Европейския съвет относно борбата с тероризма от 25 март 2004 г.

      (12)  Решение на Комисията C(2016) 3301 final от 30 май 2016 г. за установяване на хоризонтални правила относно създаването и функционирането на експертни групи на Комисията.

      (13)  Член 17 от хоризонталните правила.

      (14)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).

      (15)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).

      (16)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).


title: 2014/823/ЕС: Решение на Европейския парламент от 23 октомври 2014 година относно приключването на сметките на Службата на Органа на европейските регулатори в областта на електронните съобщения за финансовата 2012 година

text:
               21.11.2014

               BG

               Официален вестник на Европейския съюз

               L 334/93

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 октомври 2014 година
   относно приключването на сметките на Службата на Органа на европейските регулатори в областта на електронните съобщения за финансовата 2012 година

      (2014/823/ЕС)

   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Службата на Органа на европейските регулатори в областта на електронните съобщения за финансовата 2012 година,

               —

               като взе предвид доклада на Сметната палата относно годишните отчети на Службата на Органа на европейските регулатори в областта на електронните съобщения за финансовата 2012 година, придружен от отговорите на Службата (1),

               —

               като взе предвид препоръката на Съвета от 18 февруари 2014 г. (05849/2014 — C7–0054/2014),

               —

               като взе предвид своето решение от 3 април 2014 г. (2) за отлагане на решението за освобождаване от отговорност за финансовата 2012 година, както и резолюцията, придружаваща това решение,

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (4), и по-специално член 208 от него,

               —

               като взе предвид Регламент (ЕО) № 1211/2009 на Европейския парламент и на Съвета от 25 ноември 2009 г. за създаване на Орган на европейските регулатори в областта на електронните съобщения (ОЕРЕС) и на Служба (5), и по-специално член 13 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид втория доклад на Комисията по бюджетен контрол (A8-0011/2014),

               1.

               Одобрява приключването на сметките на Службата на Органа на европейските регулатори в областта на електронните съобщения за финансовата 2012 година.

               2.

               Възлага на своя председател да предаде настоящото решение на Управителния комитет на Службата на Органа на европейските регулатори в областта на електронните съобщения, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 365, 13.12.2013 г., стр. 9.

      (2)  ОВ L 266, 5.9.2014 г., стр. 359.

      (3)  ОВ L 248, 16.9.2002 г., стр. 1.

      (4)  ОВ L 298, 26.10.2012 г., стр. 1.

      (5)  ОВ L 337, 18.12.2009 г., стр. 1.

      (6)  ОВ L 357, 31.12.2002 г., стр. 72.

      (7)  ОВ L 328, 7.12.2013 г., стр. 42.